དམར་པོ༴ ཐུན་ཟོར་སེར་ཕྲན༴ མདའ་ཟོར་སྐར་ལྟར༴ ཐོད་ཟོར་རྦབ་ལྟར༴ ཆུ་ཟོར་ཤ་ལ༴ རྡོ་ཟོར་ཐོག་ལྟར༴ གཏོར་མའི་ལམ་བསྟན་བྱང་དུ་བསྟན། །བྱང་དུ་རྒྱལ་པོ་རྣམ་ཐོས་སྲས། །གནོད་སྦྱིན་མང་པོའི་འཁོར་གྱིས་བསྐོར། །སྐུ་གཟུར་དེ་ནི་སྤྱན་བྱོལ་ཞིག །གཏོར་ཟོར་དམར་པོ་ཤ་ར་ར། །ཁྲག་ཟོར་དམར་པོ་བསྐྱིལ་ལི་ལི། །ཐུན་ཟོར་སེར་ཕྲན་ཉིལ་ལི་ལི། །མདའ་ཟོར་སྐར་ལྟར་བྲེངས་སེ་བྲེངས། །ཐོད་ཟོར་རྦབ་ལྟར་ཧྲི་ལི་ལི། །ཆུ་ཟོར་ཤ་ལ་ཐིབས་སེ་ཐིབས། །རྡོ་ཟོར་ཐོག་ལྟར་རྦད་དེ་རྦད། །སྟེང་གི་ལྷ་ལ་ཟོར་མི་འཕེན། །ལྷ་ཆེན་བརྒྱད་པོ་ཞབས་སྡུས་ཤིག །འོག་གི་ཀླུ་ལ་ཟོར་མི་འཕེན། །ཀླུ་ཆེན་བརྒྱད་པོ་དབུ་དཔངས་སྨོད། །བར་གྱི་གཉེན་ལ་ཟོར་མི་འཕེན། །གཉན་ཆེན་སྡེ་བཞི་སྐུ་གཟུར་ཞིག ། དེ་ནས་བཟློག་པ་འདི་ལྟར་བྱ། ཧཱུྃ⁽1729⁾ དུས་གསུམ་སངས་རྒྱས་སྤྱི་གཟུགས་པ། །གཤིན་རྗེ་གཤེད་པོ་བདུད་ཀྱི་དགྲ། །ཕྱག་རྒྱ་ཟིལ་གནོན་ཚེ་བདག་ལྷ། །བཟློག་བསྒྱུར་མཛད་པའི་དུས་ལ་བབ། །ས་འོག་གནས་པའི་འབྱུང་པོ་ཀུན། །བཞད་པའི་ཞལ་གྱིས་བརླག་པར་མཛོད། །ས་སྟེང་རོལ་བའི་འབྱུང་པོ་ཀུན། །ཆགས་པའི་ཞལ་གྱིས་དབང་དུ་སྡུད། །ས་བླར་གནས་པའི་འབྱུང་པོ་ཀུན། །ཁྲོས་པའི་ཞལ་གྱིས་ལས་ལ་བཀོལ། །འགྲོ་བ་དྲུག་ལྡན་འཇིག་རྟེན་ཁམས། །ཕྱག་དྲུག་མཚོན་ཆས་དབྱིངས་སུ་སྒྲོལ། །ཚངས་དྲག་བརྒྱ་བྱིན་ལྷ་ཡི་གདོན། །དཔའ་བའི་ཉམས་ཀྱིས་བཟློག་ཏུ་གསོལ། །གང་བ་བཟང་པོ་གནོད་སྦྱིན་གདོན། །སྒེག་པའི་ཉམས་ཀྱིས་བཟློག་ཏུ་གསོལ། །དགའ་བོ་འཇོག་སོགས་ཀླུ་ཡི་གདོན། །འཇིགས་པའི་ཉམས་ཀྱིས་བཟློག་ཏུ་གསོལ། །ཟ་བྱེད་རྔམ་པ་སྲིན་པོའི་གདོན། །རྒོད་པའི་ཉམས་ཀྱིས་བཟློག་ཏུ་གསོལ། །གཙོ་མོ་ཁ་འབར་ཡི་དྭགས་གདོན།། གཤེ་བའི་ཉམས་ཀྱིས་བཟློག་ཏུ་གསོལ། །ཕག་གདོང་འཇིགས་པ་ཤ་ཟའི་གདོན། །རྔམས་པའི་ཉམས་ཀྱིས་བཟློག་ཏུ་གསོལ། །བི་ནཱ་ཡ་ཀ་བགེགས་ཀྱི་གདོན། །སྙིང་རྗེའི་ཉམས་ཀྱིས་བཟློག་ཏུ་གསོལ། །རོལ་པ་སྐྱ་བདུན་དམུ་ཡི་གདོན། །ཞི་བའི་ཉམས་ཀྱིས་བཟློག་ཏུ་གསོལ། །ཁྲམ་ཐོགས་གྲི་ཐོགས་གིང་གི་གདོན། །ངོ་མཚར་ཉམས་ཀྱིས་བཟློག་ཏུ་གསོལ། །བིཥྞུ་རཱ་ཧུ་གཟའ་ཡི་གདོན། །ཐུགས་ཀྱི་འཕྲུལ་གྱིས་བཟློག་ཏུ་གསོལ། །རལ་པ་གསིགས་པ་མ་མོའི་གདོན། །གསུང་གི་འཕྲུལ་གྱིས་བཟློག་ཏུ་གསོལ། །ཏེལ་པ་ཕྱྭ་སང་གཤིན་རྗེའི་གདོན། །སྐུ་ཡི་འཕྲུལ་གྱིས་བཟློག་ཏུ་གསོལ། །པེ་དཀར་ལ་སོགས་རྒྱལ་པོའི་གདོན། །ཡོན་ཏན་འཕྲུལ་གྱིས་བཟློག་ཏུ་གསོལ། །ཁ་བཞི་མགྱོགས་པ་བཙན་ཀྱིས་གདོན། །འཕྲིན་ལས་འཕྲུལ་གྱིས་བཟློག་ཏུ་གསོལ། །མ་ཧཱ་དེ་བ་མུ་སྟེགས་གདོན། །བདེན་པའི་སྟོབས་ཀྱིས་བཟློག་ཏུ་གསོལ། །སྟོབས་ཀྱིས་ཁེངས་པ་བདུད་བཞིའི་དཔུང་། །ཞབས་བཞི་བགྲད་པས་བཟློག་ཏུ་གསོལ། །ཕྱག་རྒྱ་རྫས་ཀྱིས་ནུས་པའི་མཐུ། །སྐུ་ཡི་གསང་བས་བཟློག་ཏུ་གསོལ། །འཕྲུལ་འཁོར་སྔགས་ཀྱི་ནུས་པའི་མཐུ། །གསུང་གི་གསང་བས་བཟློག་ཏུ་གསོལ། །ཏིང་འཛིན་བསྒོམ་པའི་ནུས་པའི་མཐུ། །ཐུགས་ཀྱི་གསང་བས་བཟློག་ཏུ་གསོལ། །གློ་བུར་ཡེ་འདྲོག་ལྟས་ངན་ནད། །ཡོན་ཏན་ཆེན་པོས་བཟློག་ཏུ་གསོལ། །མི་མཐུན་གནོད་པ་ཅི་ཡོད་པ། །འཕྲིན་ལས་རོལ་པས་བཟློག་ཏུ་གསོལ། ཨྱཻ་རིང་གཤམ་དུ། ཨེ་ཀ་ཧེ་དུན་བྷྱོ་བཟློག ཡ་མ་རཱ་ཛཱ་བྷྱོ་བཟློག མ་མོ་ཨེ་ཀ་ཙ་ཏི་ཐུན་བྷྱོ། མཱ་ར་ཡ་བཟློག མ་མོ་ཨེ་ཀ་ཙ་ཏི་ཐུན་བྷྱོ་བཟློག །ཕུ་ས་ནཱ་ག་གཏད་ཁྲོམ་བྷྱོ་བཟློག །ཕྱུང་ཕྱུང་⁽1729⁾ ཤིག་ཤིག⁽1729⁾ ཕྲོལ་ཕྲོལ⁽1729⁾ མཱ་ར་ཡ་སྟཾ་བྷ་ཡ་ལཾ་ནན། ཐུན་ཟོར་འཕང་བ་འདི་ཡིས་བྱ།། ཧཱུྃ⁽1729⁾ ནག་པོ་ལྕགས་ཀྱི་སླ་ངའི་ནང་། །དུག་ཁྲག་སྦྱར་བའི་ཐུན་བྱས་ཏེ། །དུག་དང་ནད་དུ་བྱིན་བརླབས་པ། །དགྲ་དང་བགེགས་ལ་ཁྲག་ཟོར་ཡ། །མོ་རྒྱུད་ཁྲག་ནི་མངལ་ནས་སྐེམས། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ འབར་བའི་ཡུངས་ཀར་འདི་དག་ནི། །འགྲོ་བ་དྲུག་གི་གཤེད་མ་ཡིན། །གཤིན་རྗེའི་རྒྱལ་པོས་བསྔགས་པ་ཡིན། །མ་མོ་རྣམས་ཀྱི་མགྱོགས་བྱེད་ཡིན། །ཕྱག་ན་རྡོ་རྗེའི་ཕོ་ཉ་སྟེ། །ཐུན་ཟོར་བུ་རྒྱུད་ཚ་ལ་ཡ། །བུ་ཚ་བདུན་རྒྱུད་རྩད་ནས་ཆོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ གདུག་པ་ཅན་གྱི་ཤིང་བུ་ལ། །ལྟས་ངན་བྱ་ཡི་སྒྲོ་ཡིས་སྦྲོན། །དམེ་བའི་ཁྲག་དང་དུག་གིས་བྱུགས། །མཆོག་ཆེན་རྩིབ་མས་གཞུ་བྱས་ཏེ། །མི་ཡི་རྒྱུས་པས་རྒྱུད་བཏགས་པ། །གནམ་ལྕགས་མདའ་གཞུར་བྱིན་བརླབས་ནས། །མདའ་ཟོར་སྒོ་ཡི་ནོར་ལ་ཡ། །སྒོ་ནོར་གོད་འདྲེས་ཕྱགས་མས་ཐོབ། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ རབས་ཆད་ཐོད་པ་མཚན་ངན་ནི། །འགོང་པོ་སྤུན་དགུའི་ཕོ་ཉ་སྟེ། །བྱུར་འདྲེ་རྣམས་ཀྱི་བླ་རྡོ་ཡིན། །ཕུང་བྱེད་རྫས་སུ་བྱིན་བརླབས་པའི། །ཐོད་ཟོར་བང་ཁང་སྲིས་ལ་ཡ། །ཕྱགས་མས་ཐལ་བ་རླུང་ལ་བསྐུར། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ ལྕགས་སམ་གདུག་པའི་ཤིང་རྣམས་ལ། །སྟོད་ནི་རྒྱ་མདུད་འབར་བ་ལ། །འཆང་གཟུངས་བརྒྱད་གཞོགས་གློག་སྟོང་འཁྱུག །ཆུ་སྲིན་ཁ་ནས་འབྲུག་སྟོང་ལྡིར། །སྐུ་སྨད་ཟུར་གསུམ་དབལ་ལྡན་པའི། །ཕུར་ཟོར་དགྲ་བོའི་སྙིང་ལ་ཡ། །དྲག་པོའི་གྲི་ཐབས་ནད་ཀྱིས་སོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ ཚོན་སྐུད་སྔོ་དམར་འུར་ཐོག་ཏུ། །དུར་ཁྲོད་རྡོ་ནག་བཅུག་ནས་ནི། །གནམ་ལྕགས་ཐོག་ཏུ་བྱིན་བརླབས་པའི། །རྡོ་ཟོར་དགྲ་བོའི་མཁར་ལ་ཡ།། སྐྱེ་བོ་འཁོར་གྱི་རྒྱུན་ལམ་ཆོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད།། ཧཱུྃ⁽1729⁾ འབྲུ་ནག་ཁྲག་སྦྲུས་ཟུར་གསུམ་བཤོས། །དབུས་སུ་ཚེ་བདག་ཞལ་ཕྱུང་ནས། །དཔལ་གྱི་བཤོས་བུས་མཐའ་བསྐོར་ཏེ། །མར་མེ་ཡུངས་ཀར་རྩང་གིས་བཙུགས། །དུག་དང་ཐུན་དང་སྔགས་ཀྱིས་བྲབས། །ཤ་ཁྲག་དམར་གྱིས་རབ་བརྒྱན་ཏེ། །དུག་ནད་དམག་ཏུ་བྱིན་བརླབས་པ། །འཕེན་ནི་ཚེ་བདག་ཉིད་ཀྱིས་འཕེན། །སྡང་བའི་དགྲ་ལ་གཏོར་ཟོར་ཡ། །དགྲ་བོ་བདུན་རྒྱུད་རྩད་ནས་ཆོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་འཕྲིན་ལས་འགྲུབ་པར་མཛོད། ། གཏོར་ཆེན་དགྲ་བོའི་ཡུལ་ཕྱོགས་འཕང་། །ཕོ་ཉ་རྣམས་ཀྱིས་དེ་བསྒྲལ་བསམ། །ལོག་ནས་ཁང་ཕྱོགས་གཏོར་གཞོང་ནི། །བདུད་རྩི་སྨན་ཆུས་བཤལ་ནས་སུ། །བསྟན་མ་སྐྱོང་བ་འདི་ཡིས་སོ།། ཧཱུྃ⁽1729⁾ འཛམ་གླིང་ལྷོ་ཕྱོགས་གངས་ཅན་བོད་ཀྱི་ཡུལ། །དགུང་སྔོན་སྟོང་དང་གངས་རི་གཡའ་རྩེ་དང་། །སྤང་གཤོང་བྲག་དང་ནགས་ཁྲོད་དགའ་བའི་ཚལ། །འབྲོག་ཆེན་ཐང་མཚོ་དུར་ཁྲོད་བས་མཐའ་དང་། །ཕྱོགས་དང་ཕྱོགས་མཚམས་གང་ན་གནས་ཀྱང་རུང་། །བོད་ཁམས་སྐྱོང་བའི་བརྟན་མ་བཅུ་གཉིས་ཚོགས། །བཀའ་སྡོད་བྲན་གཡོག་མང་པོའི་འཁོར་དང་བཅས། །གསེར་གཡུ་རིན་ཆེན་དར་ཟབ་རྒྱན་དང་ལྡན། །དབང་གི་ཐོར་ཚུགས་དབང་རྟགས་ཅོད་པན་འཆང་། །རང་རང་ཆིབས་དང་ཕྱག་མཚན་སྣ་ཚོགས་བསྣམས། །མཛེས་པའི་གར་སྟོན་བཤུགས་གླུས་སྟོང་གསུམ་འགེངས། །མཁའ་ལ་རྒྱུ་ཞིང་གླིང་བཞི་ཡུད་ཀྱིས་མྱུལ། །རྫུ་འཕྲུལ་སྟོབས་ཀྱིས་མ་ཐོགས་གནས་འདིར་བྱོན།། འཇམ་དཔལ་ཟིལ་གནོན་བཀའ་ཡི་ཕམ་ཕབས་ལོངས། །རྣལ་འབྱོར་བདག་གིས་བཅོལ་བའི་འཕྲིན་ལས་མཛོད། །བར་གཅོད་ཞི་ཞིང་དགྲ་བགེགས་བརླག་པར་གྱིས། །བསྟན་པ་བསྲུང་ཞིང་གང་འདོད་ཡིད་བཞིན་སྒྲུབས། ། གཏོར་གཞོང་རི་རབ་གསལ་བའི་འོག །བྲུབ་ཁུང་དམ་སྲི་བཀུག་ནས་བཅུག །མནན་ཅིང་མི་ཐར་བསམ་ནས་བྲོ།། ཧཱུྃ⁽1729⁾ སྟོང་གསུམ་སྟོང་གི་འཇིག་རྟེན་ན། །ཀུན་ཀྱང་འཇམ་དཔལ་གཤིན་རྗེ་གཤེད། །ཁྲོ་བོ་འདུས་པས་ནམ་མཁའ་གང་། །ཁྲོ་མོ་འདུས་པས་བར་སྣང་གང་། །ཁྲོ་ཆུང་འདུས་པས་ས་གཞི་གང་། །ཐམས་ཅད་འདུས་པའི་ངང་ཉིད་ནས། །རྐང་པ་གཡས་ཀྱིས་བྲོ་བརྡུངས་པས། །ཕོ་སྲི་ཐམས་ཅད་གཡས་སུ་མནན། །རྐང་པ་གཡོན་གྱིས་བྲོ་བརྡུངས་པས། །མོ་སྲི་ཐམས་ཅད་གཡོན་དུ་མནན། །གཉིས་སུ་མེད་པར་བྲོ་བརྡུངས་པས། །ཆུང་སྲི་དམ་སྲི་རྡུལ་དུ་རློག །བྲོ་འདི་ཡེ་ཤེས་ཆེན་པོའི་བྲོ། །དགྲ་རྣམས་ཐལ་བར་རློག་པའི་བྲོ། །བདུད་རྣམས་ཕྱེ་མར་འཐག་པའི་བྲོ། །དེ་ཕྱིར་གླུ་བྲོ་རྒྱུན་མི་འཆད། །ཤར་དུ་ཞི་བའི་བྲོ་བརྡུངས་པས། །དགྲ་བགེགས་དམ་སྲི་ཞི་བར་ཤོག །ལྷོ་རུ་རྒྱས་པའི་བྲོ་བརྡུངས་པས། །ཚེ་དང་བསོད་ནམས་རྒྱས་པར་ཤོག །ནུབ་ཏུ་དབང་གི་བྲོ་བརྡུངས་པས། །ལྷ་འདྲེ་མི་གསུམ་དབང་སྡུད་ཤོག །བྱང་དུ་དྲག་པོའི་བྲོ་བརྡུངས་པས། །དགྲ་བགེགས་དམ་སྲི་མེད་པར་ཤོག །ཨེ་ཀ་ཀྲོ་ཏེ་ཀ ཡ་མནྟ་ཀ་ཀཱ་ལ་རཱུ་པ། ཧྲིཥྚྀ་ཝི་ཀྲྀ་ཏཱ་ན་ན་ཧཱུྃ་ཕཊ྄། ཤཱནྟིཾ་ཀུ་རུ་ཡེ་སྭཱ་ཧཱ། པུཥྚིཾ་ཀུ་རུ་ཡེ་སྭཱ་ཧཱ། ཝ་ཤཾ་ཀུ་རུ་ཡེ་སྭཱ་ཧཱ། དགྲ་བགེགས་མཱ་ར་ཡ་ཕཊ྄། རྗེས་ཆོག་ལྷག་ཆད་བསྐང་བའི་ཕྱིར། བླ་མ་ཡི་དམ་མཁའ་འགྲོ་ཐམས་ཅད་དང་། །མ་གཤིན་འདུས་པའི་དཀྱིལ་འཁོར་ལྷ་ཚོགས་དང་། །བཀའ་སྲུང་དྲེགས་པ་ཐམས་ཅད་དགོངས་སུ་གསོལ། །བདག་ཅག་མ་རིག་ལུས་དང་ངག་སེམས་ཀྱིས། །མི་དགེ་སྡིག་པའི་ལས་བགྱིས་མཐོལ་ལོ་བཤགས། །མཚམས་མེད་ལྔ་དང་ཉེ་བ་ལྔ་ལ་སོགས། །མི་དགེ་དང་དུ་མི་ལེན་མ་ཤེས་ཤིང་། །གཏོར་མའི་ཕུད་ཉམས་དམ་མེད་མི་གཙང་འདྲེས། །བྱིན་གྱིས་མ་རློབས་ཏིང་འཛིན་གཡེལ་ལ་སོགས། །ལེ་ལོ་སྙོམས་ལས་དབང་དུ་གྱུར་པ་རྣམས། །མ་གཤིན་དྲེགས་པའི་ཚོགས་ལ་མཐོལ་ལོ་བཤགས། །མཐོལ་ཞིང་བཤགས་པས་སྦྱངས་པའི་བྱིན་རླབས་ཀྱིས། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཞི་རྒྱས་དབང་དྲག་འཕྲིན་ལས་ཡོངས་འགྲུབ་ནས། །འཇམ་དཔལ་གཤིན་རྗེའི་གོ་འཕང་ཐོབ་པར་ཤོག །ཨོཾ་ཡ་མཱནྟ་ཀ་ས་མ་ཡ་མ་ནུ་པཱ་ལ་ཡ། ཡ་མཱནྟ་ཀ་ཏྭེ་ནོ་པ་ཏིཥྛ། དྲྀ་ཌྷོ་མེ་བྷ་ཝ། སུ་ཏོ་ཥྱོ་མེ་བྷ་ཝ། སུ་པོ་ཥྱོ་མེ་བྷ་ཝ། ཨ་ནུ་རཀྟོ་མེ་བྷ་བ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ་ཙིཏྟཾ་ཤྲི་ཡཿ ཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་བཱན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ་བཛྲཱི་བྷ་བ་མ་ཧཱ་ས་མ་ཡ་སཏྭ་ཨཱཿ ཞེས་པའི་ཡིག་བརྒྱ་ཅི་མང་འདོན། །དེ་ནས་ཤིས་པ་འདི་སྐད་བརྗོད།། ཧོ⁽1729⁾ ཤེས་བྱ་ཀུན་ལ་མ་རྨོངས་པ། །བླ་མ་རྣམས་ཀྱི་བཀྲ་ཤིས་ཤོག །དངོས་གྲུབ་མ་ལུས་སྟེར་བའི་དཔལ། །ཡི་དམ་མཁའ་འགྲོའི་བཀྲ་ཤིས་ཤོག །མཐུ་བསྲུང་ནུས་པ་མཆོག་ལྡན་པའི། །ཆོས་སྐྱོང་སྲུང་མའི་བཀྲ་ཤིས་ཤོག །ལེགས་པའི་ཡོན་ཏན་གྱིས་བརྒྱན་པའི། །བསམ་དོན་འགྲུབ་པའི་བཀྲ་ཤིས་ཤོག།སྐུ་གསུང་ཐུགས་དང་ཡེ་ཤེས་ལྔ། །ཕྱག་རྒྱ་ཆེན་པོའི་བཀྲ་ཤིས་ཤོག ། དེ་ནས་བསྔོ་བ་སྨོན་ལམ་ནི།། ཧོ⁽1729⁾ འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང་། །དགེ་བ་འདི་དག་ཐམས་ཅད་རབ་ཏུ་བསྔོ། །དུས་གསུམ་གཤེགས་པའི་རྒྱལ་བ་ཐམས་ཅད་ཀྱིས། །བསྔོ་བ་གང་ལ་མཆོག་ཏུ་བསྔགས་པ་དེས། །བདག་གི་དགེ་བའི་རྩ་བ་འདི་ཀུན་ཀྱང་། །བཟང་པོ་སྤྱོད་ཕྱིར་རབ་ཏུ་བསྔོ་བར་བགྱི། ། གནམ་ལྕགས་སྡིག་པའི་ཆོས་སྡེའི་འཕྲིན་ལས་དང་མངོན་པར་རྟོགས་པ་འཁྲུགས་པ་གཅིག་ཏུ་བསྡེབས་ཤིང་ཚིག་ཉུང་ངུར་བྱས་པའི་ལས་བྱང་ཀུན་ཏུ་བཟང་པོའི་མཆོད་སྤྲིན་ཞེས་བྱ་བ། སྐྱེ་བར་ལྷ་འདི་ལ་བསྙེན་པའི་སྔགས་འཆང་ཆོས་རྒྱལ་ཕུན་ཚོགས་ཀྱི་ངོར། བཅོམ་ལྡན་འདས་འཇམ་དཔལ་གཤིན་རྗེ་ལས་གནང་བ་ཐོབ་པ་པདྨ་དཀར་པོས་རྒྱལ་བྱེད་ཚལ་དུ་སྦྱར་བའོ།། སརྦ་མངྒ་ལཾ།། །།